Elon Musk: এলন মাস্কের নির্দেশে টুইটারে বন্ধ হল গুরুত্বপূর্ণ ফিচার

নিউ ইয়র্ক: মাইক্রো-ব্লগিং সাইট টুইটারে (Micro-Blogging Site Twitter) ভিউ কাউন্ট (View count) ফিচার এসেছে। এবার আরও একটি বড় পরিবর্তন ক্রিসমাসের (Christmas) আগে। টুইটার কর্ণধার এলন মাস্কের সিদ্ধান্তেই এই বদল এসেছে। মার্কিন সংবাদ মাধ্যমে প্রকাশিত রিপোর্ট বলছে, আত্মহত্যার পথ বেছে নিতে চলেছেন বা সেই সংস্কান্ত তথ্য খুঁজছেন এমন লোকজনদের জন্য যে রিডাইরেক্ট ফিচার ছিল, তা বন্ধ করে দেওয়ার নির্দেশ দিয়েছেন টুইটার সিইও এলন মাস্ক (Twitter CEO Elon Musk)। যা নিয়ে মোটেই খুশি নয় টুইটার ইউজারদের (Twitter Users) একাংশ। কারণ, বর্তমান দুনিয়ায় এই ফিচার (Feature) অত্যন্ত গুরুত্বপূর্ণ।

টুইটারের আত্মহত্যা প্রতিরোধ ফিচার (Prevention Feature)-এর কাজ হল যাঁরা এই ধরনের কন্টেন্ট খুঁজছেন, তাঁদের উদ্দেশে আত্মহত্যা প্রতিরোধ হটলাইন (Prevention Hotlines) এবং অন্যান্য সুরক্ষা সংস্থানের (Other Safety Resources) দিকে পরিচালিত করা। সংশ্লিষ্ট সংবাদ সংস্থার দেওয়া রিপোর্টে দুই ব্যক্তিকে উদ্ধৃত করা হয়েছে, তাঁরা নিজেদের নাম প্রকাশে অনিচ্ছুক, কারণ তাঁদের আশঙ্কা যে এই কথা টুইটার কর্ণধারের কানে গেলে তিনি এবিষয়ে প্রতিশোধ নিতে পারেন। যদিও কেন মাস্ক এই ফিচার বন্ধ করার পথ বেছে নিলেন, সে বিষয়ে কোনও তথ্য দেওয়া হয়নি প্রকাশিত রিপোর্টে।

আরও পড়ুন: Weather: বড়দিনে কি জাঁকিয়ে শীত রাজ্যে! কী বলছে হাওয়া অফিস দেখে নিন

টুইটারে আত্মহত্যা সংক্রান্ত বিষয় সার্চ করলে হ্যাশট্যাগ দেয়ার ইজ হেলপ (#ThereIsHelp) ফিচার সুইসাইড প্রিভেনশন হটলাইন এবং অন্যান্য সংশ্লিষ্ট তথ্য দেখানো হত সংশ্লিষ্ট ইউজারদের উদ্দেশ্যে। সেই ফিচারটি গত শুক্রবার মাস্ক তুলে দেওয়ার নির্দেশ দিয়েছেন। এবিষয়ে টুইটারের ট্রাস্ট অ্যান্ড সেফটি (Trust and Safety) এলা আরউইন (Ella Irwin) বলেছেন, ফিচারটি বন্ধ করা হলেও, সাময়িক সময়ের জন্য করা হয়েছে। তাঁর বক্তব্য, “আমরা বিষয়টি (Prompts) ঠিক করার চেষ্টা চালাচ্ছি এবং সংশোধন করছি।” তিনি আরও বলেছেন, “প্রত্যাশ করছি আগামী সপ্তাহে আমরা ফের শুরু করব।”

উল্লেখ্য, মানসিক স্বাস্থ্য, এইচআইভি, ভ্যাকসিন, শিশুদের যৌন শোষণ, কোভিড-১৯, লিঙ্গ-ভিত্তিক হিংসা, প্রাকৃতিক বিপর্যয় এবং মতপ্রকাশের স্বাধীনতা বিষয়ে কিছু সার্চ করলে #ThereIsHelp ফিচারের আওতায় সংশ্লিষ্ট তথ্য দেওয়া হয়।